Sotziedade pro sa Limba Sarda

Sa Sotziedade pro sa Limba Sarda est un'assòtziu culturale nàschidu in su 1987, in Casteddu, e cun sede in Nùgoro.

 Istòria 
Sa finalidade prima de sa SLS, fundada in su 1987 dae s'editore, iscritore e tradutore Diegu Corràine e dae su linguista Massimo Pittau, est sa de "promòvere, ampliare, difùndere e abbalorare cun cale si siat mèdiu sa connoschèntzia e s'impreu de sa limba sarda" In annos e annos, sa SLS est istada su puntu de referèntzia de sas elaboratziones e gherras in favore de s'unidade e de s'ufitzialidade de sa limba sarda. E custu l'at fatu cun deghinas de cunferèntzias, seminàrios, in deghinas de biddas e tzitades de Sardigna e in foras de s'Ìsula. Si podet nàrrere chi sa SLS apat inauguradu sa traditzione de faeddare in sardu in pùblicu in custa casta de eventos, cosa rara finas a tando. E apat finas eredadu sa traditzione e sas ideas de su Comitadu pro sa Limba Sarda chi aiat sestadu e promòvidu sa lege de initziativa populare pro s'atuatzione de s'art. 6 de sa Costitutzione de sa Repùblica italiana e su reconnoschimentu de sa Minoria linguìstica sarda, duncas.

Ma est istada finas sa sotziedade chi at dadu fortza a su protzessu de istandardizatzione de sa limba sarda, cumintzadu cun su seminàriu internatzionale Presente de sas limbas minoritàrias e problemas de sa normalizatzione issoro, su 25-9-88, in Santu Lussùrgiu, e culminadu in su 2001 cun sa LSU e in su 2006 cun sa LSC.

Dae su 15 de nadale de su 2021 s'òcupat de sa Biblioteca Heinz Jürgen Wolf de Istùdios Linguìsticos e de limba sarda de Nùgoro, dedicada a su linguista Heinz Jürgen Wolf e aberta a totus. Sa biblioteca est nàschida gràtzias a sa voluntade de sa fìgia Mimi e de sa mugere Sìlvia de Wolf, chi ant donadu sa biblioteca de s'istudiosu a sa Sotziedade, e de s'Assòtziu natzionale de sos mutilados e invàlidos de gherra de Nùgoro, chi at frunidu sos locales.

Como su presidente de sa SLS est Diegu Corràine. Vitzepresidente est Antonello Garau. Segretàriu est Lisandru Beccu.

 Riferimentos 

 Ligàmenes esternos 
 Situ ufitziale de sa SLS
Categoria:Assòtzios culturales